
							Pred vama su zgode pune toplog humora, pomaknutih likova i iskričave mašte na što smo i navikli od Petra Svetine, a opet drukčije, svježe i inovativne. Originalnim ilustracijama ovog puta ih obogaćuju likovi Petre Preželj. Peter Svetina za svoje je književno stvaralaštvo primio više nagrada, a bio je i nominiran za Andersenovu nagradu, najveće međunarodno priznanje na području književnosti za mlade.

							Prvo Aida napravi tatu od papira kako bi njen pravi tata mogao otići na službeni put u Beč, a tata od papira s njom na školski izlet. Onda neka druga Aida vodi djeda na izlet u Prag gdje je jednom davno u telefonskoj govornici zaboravio telefonski broj jako simpatične kolegice Božene. Na put se zbog vrabaca uputi i vodeni čovjek Valdštajn i stigne sve do Amerike. U međuvremenu patak, onaj s očima oštrijim od sokolovih, leti prema našim krajevima. što drugo da i radi, kad je u zraku toliko priča koje samo treba spustiti dolje na zemlju!

				Zapisi o dvjema Aidama i o patku letaču

						Provedba projekta sufinancirana je sredstvima Europske komisije.Potpora Europske komisije proizvodnji ove publikacije ne predstavlja potporu sadržaju koji odražava samo stavove autora i Komisija ne može biti odgovorna za uporabu sadržanih informacija.

				Tata se nacrta, zapravo ga nacrta Aida

				Aidi je ime zapravo Aida Petra, ali je svi zovu samo Aida. Aidin je tata fizičar. Ako vam to uopće nešto znači. Za Aidu to znači da ga gleda za računalom i da često nije kod kuće. Kada podučava studente, nije kod kuće. Kada mora na službeni put, ni tada nije kod kuće. A na službeni put mora često. 

				Aidi tata osobito nedostaje onda kada odlazi na službeni put, kojiput više, kojiput manje. Ovog će joj puta više nedostajati. Zapravo jako. Zato mu je i rekla:

				„Tata, čini mi se da ćeš mi ovaj put jako nedostajati.”

				„Što da radimo?” upitao ju je tata.

				„Nacrtaj se, nacrtaj se na papir tako da te mogu presavinuti i staviti u školsku torbu”, predložila je Aida. „Pomoći ću ti.” 

				„Dobro” rekao je tata. Uzeo je list papira i olovku kako bi to napravio.

				„Ne tako maloga”, rekla je Aida. „Moraš nacrtati sebe tolikoga koliki jesi, molim te.”

				Po kuhinjskom podu rasprostrli su bijele listove papira, bilo ih je toliko da bi mogli prekriti poplun kojim se tata pokrivao noću. Potom su listove zalijepili ljepljivom trakom. Tata je legao na njih, a Aida ga je opcrtala debelim flomasterom. 

				Onda mu je nacrtala lice, čelo, naočale, brkove i bradu, vestu na crte, zelene hlače i cipele. Na kraju ga je još izrezala škarama.

				„Tako”, rekla je Aida, „sada možeš svuda ići sa mnom.“

				Školski izlet

				„Danas ideš sa mnom na školski izlet”, rekla je Aida tati u srijedu ujutro kada se spremao na vlak. „A sada možeš ići u Beč.” I to je rekla tati.

				Razred je imao dan za kulturu. Uputili su se na izlet po dvorcima. Gledat će stare stražarske kule, pokretne mostove, dvorane u dvorcima, viteške oklope i mačeve te grofičin toaletni stolić. Svi su se jako veselili izletu. 

				Aida je tatu presavila i umetnula ga u mapu u koju je stavljala i školske obavijesti. Mapu je zagurala u ruksak, sasvim otraga. Stavila ga je u mapu da se ne zgužva i da je dlake iz njegove brade ne bockaju u leđa. 

				Ispred škole je bilo vrlo živo. Marijan je Kristijanu, Janu i Bartolu pokazivao svoj drveni mač, Tereza i Iza razmjenjivale su ukosnice, a Fran je učiteljici Evi pokazivao debelu knjigu o dvorcima koju je ponio. 

				Tek što je autobus odmakao od škole, djeca su otvorila ruksake i svatko je izvadio svoju užinu. 

				Na školski izlet svatko od kuće nosi užinu i zato je to posebno zanimljivo. Prijateljima iz razreda valja prvo pokazati što imaš, a onda počinje razmjena. Bartol je, na primjer, jednu krafnu s čokoladom mijenjao za Izin sendvič s tunom, a drugu krafnu za Terezin sendvič s posebnom. Kristijan je Marijanu dao tri bombona i deset sličica nogometaša za pola sendviča s mađarskom salamom, sirom i krastavcima. Marijan je grickao već drugu jabuku i sjedio na sjedalu s drvenim mačem za pojasom. Jako ga je žuljao, ali nije to želio pokazati. Aida je ponijela tri palačinke, lijepo namazane i složene u plastičnu posudicu. Jednu je dala Franu na susjednom sjedalu koji si je odmah pekmezom pokapao tek oprane hlače. Pokušao ih je očistiti prstom, ali samo je razmazao mrlju. 

				„Lav, na nogavici imam lavlju glavu”, rekao je Aidi. 

				Aida, usta punih palačinke, samo mu je prstom pokazala gdje bi još morao popraviti grivu, što je Fran i napravio. Lavlja glava bila je sada uistinu strašna. 

				Put je bio lijep, vodio je pored rječice i pored ribnjaka te kroz malena sela i kroz drvorede koji su tamo bili zato što je tako željela carica Marija Terezija. I onda je autobus odjednom kihnuo i kihnuo, a onda još i zahroptao – i zaustavio se.

				„E, nazdravlje”, rekao je vozač, gospodin Konopec. 

				„Zar se nešto pokvarilo?” upitala je učiteljica Eva.

				„Zar smo već stigli?” odostraga je povikao Kristijan. 

				„Možete li otvoriti vrata?”

				„Djeco”, rekla je učiteljica Eva na mikrofon. 

				„Molim vas da ostanete na svojim sjedalima i da ne hodate uokolo. Vozač će odmah pogledati što je s autobusom.”

				„Ja imam bateriju”, javio se Jan. „Mogu mu posvijetliti u motor.”

				Učiteljica se nakon nekog vremena nagnula kroz otvorena prednja vrata i upitala vozača kojega se samo polovica vidjela ispod podvozja: „Trebate li pomoć?”

				„Kada bi netko imao tako malu ruku da može dosegnuti vijak tamo otraga, moglo bi se nešto. Dalje bih mogao sam.”

				„Djeco”, javila se preko mikrofona učiteljica Eva. „Gospodin Konopec treba pomoć najsitnije ruke. Tko ima najsitniju ruku?”

				„Ja!” prvi se javio Jan. „Drugom si rukom mogu držati bateriju kako bih bolje vidio.”

				„Učiteljice, ja bih išao! Ja znam odvrtati vijke!” vikao je Kristijan.

				„Ja mogu otići s mačem, učiteljice! Rasjeći ću motor i vijak će sam ispasti van!” povikao je Marijan. 

				„Djeco”, zaustavila ih je učiteljica Eva. „Tako se nećemo moći dogovoriti. Izađite svi pred autobus, mirno, molim, bez naguravanja, i stanite u vrstu s pruženim rukama.”

				U finale su ušle ruke Tereze i Frana. Pobijedio je Fran jer je Tereza imala lijepu dugu kosu i roza odjeću na cvjetiće koju nije željela uprljati. 

				„Vidiš tamo onaj vijak”, čulo se ispod autobusa. Sada su se ispod podvozja vidjela dva para nogu, vozačeve i Franove. „Evo uzmi ovaj ključ i pokušaj. Možeš li ga dosegnuti? Jesi ga? Možeš li ga odvinuti?” zapitkivao je vozač.

				„Ključ mogu držati samo vršcima prstiju”, odgovorio je Fran. „Ne mogu ga odvrnuti.”

				Njih dvojica izvukli su se ispod autobusa i sjeli. 

				„Evo, izvoli, obriši ruke”, rekao je vozač i ponudio Franu prljavu krpu. 

				„Mogu li ja pokušati? Ja sam jači!” rekao je Kristijan. „Ja bih samo tako boksnuo vijak i odvrnuo bi se.”

				„Ne, ja sam jači!” povikao je Jan, zasukao rukav i pokazivao kako mu se napinje mišić.

				„Kako ste djetinjasti”, rekla je Iza.

				„Molim mir, ovako nećemo riješiti problem”, rekla je učiteljica Eva. „Ima li još tko kakav prijedlog?”

				Javila se Aida: „Učiteljice, mislim da ja imam rješenje.” Ipak je Aida sa sobom uzela i tatu od papira! Otrčala je u autobus i uzela ga iz mape. Vani ga je rastvorila. 

				„O, gospodine Hribar, baš lijepo što ste pošli s nama. Koja sreća!” razveselila se učiteljica. „Djeco, pomaknite se.”

				Tata je imao ruku dovoljno tanku i dovoljno jaku da može odvrnuti vijak. Napravio je plonk! i plenk! i nešto se otpustilo u motoru. 

				„Hvala, odlično!” veselio se vozač. „Dalje ću moći sam.”

				„Koliko će to otprilike trajati?” upitala je učiteljica Eva.

			

		

	
		
			[image: ]
		

		
			
				13

			

		

		
			[image: ]
		

		
			[image: ]
		

		
			
				„Ha, može potrajati neko vrijeme”, rekao je vozač.

				„Aha, onda ... dobro. Djeco”, pozvala je učiteljica, „poslušajte malo, molim. Zbog kvara na autobusu, morat ćemo prilagoditi odredište našeg današnjeg izleta. Molim vas da uzmete iz autobusa svatko svoj ruksak i da stanete u vrstu dva i dva.”

				Učiteljica je rastvorila zemljovid i zagledala se u njega. 

				„Ako dopustite”, rekao je Aidin tata. „Ovdje je blizu Šmartno, odmah iza onog humka. Tamo imam starog prijatelja koji ima velik ribnjak i već mnogo godina bavi se uzgojem šarana. Ako mislite da bi tako nešto djeci moglo biti zanimljivo ...”

				„Odlično, gospodine Hribar, odlično!” razveselila se učiteljica Eva. „Umjesto izleta iz povijesti, imat ćemo izlet iz prirode i društva.”

				Unatoč tome što nisu vidjeli dvorane u dvorcima, viteške uniforme i grofičin toaletni stolić, djeca su se sjajno provela. Marijan je drvenim mačem sjekao glave neprijateljima, svuda ih je bilo mnogo, na granama, u visokoj travi, cvak! cvak!, fijukao je mač. Tako se posvećeno borio da je za nevolju posjekao Bartola po nozi. Ovaj mu je vratio tako 

				što ga je gurnuo u mokru travu. Tereza je bila princeza i zacvilila je svaki put kada bi među busenjem ugledala žabu. 

				Djeca su sa zanimanjem gledala debele šarane koji su promicali ispod površine. Gospodin Počivavšek, stari tatin znanac, djeci je pokazao još i maleni muzej. Šarane su naime uzgajali već i njegovi djed i otac. U štaglju je imao nekoliko starih ribičkih štapova, mamce, mreža i stari ribički stolac. Za nagradu su se djeca, četvero po četvero, vozili čamcem po jezeru. Neprestance su pjevali O sad smo šarani mi, no natrag se vraćamo svi! i mahali onima koji su ih čekali na obali. Iza se prevrnula iz čamca u vodu jer je željela vidjeti šarana s cilindar-šeširom o kojemu je u knjigama čitala nekoliko bajki. Nije ga vidjela, ali je na posudbu dobila odjeću gospođe Počivavšek i u njoj je stvarno bila lijepa. Tako lijepa da se Bartol zagledao, spotaknuo se na dasku na molu i gotovo pao u jezero. 

				„No, vas si dvoje baš odgovarate”, rekla je učiteljica Eva. Na samom kraju gospođa Počivavšek je djeci za ručak pripremila šarane i slani krumpir.

				Kad su se vratili do autobusa, bilo je popodne. Autobus je bio popravljen. Ali ne bi bio da vozaču u pomoć nije priskočio neki tehničar iz cirkusa koji je onuda prolazio kamionom. Koja sreća. 

				„Prava sreća što ste išli s nama.” To je učiteljica Eva rekla Aidinom tati kada su se iskrcali ispred škole. 

				„Tata, iskazao si se”, prišapnula mu je Aida. 

				Dok je, prebacivši preko ramena ruksak u kojem je u mapi bio lijepo presavijen tata, išla prema kući, razmišljala je postoji li u nekom jezeru stvarno šaran s cilindar-šeširom na glavi.

				Cirkus

				„Djeco, danas nakon nastave idemo u cirkus”, objavila je učiteljica Eva. „Tko zna što je cirkus?”

				„Znam ja, i to najbolje”, rekao je Marijan. Stao je na stolicu, zadjenuo ruke za pojas i počeo vikati: „Dame i gospodo, najbolji cirkus stigao je u vaš grad! Želite li vidjeti lava s kratkom grivom, dođite u naš cirkus! Želite li vidjeti astronoma s debelim naočalama, dođite u naš cirkus! Želite li vidjeti dvoglavog majmuna, dođite u naš cirkus!”

				 „Želite li vidjeti najglupljeg najavljivača, dođite u naš razred!” povikao je Jan. 

				„Što se dereš, majmune! Puknut će mi bubnjić!” zaurlao je Kristijan na Jana, jer mu se ovaj bio zaderao tik do uha.

				„Mir, djeco, mir!” prekinula ih je učiteljica Eva.

				Za to je vrijeme Iza kao akrobatkinja hodala po stolovima. Odjednom je nešto zabrenčalo i Iza je pala sa stola, jer je slučajno stala na Terezinu bilježnicu i pokliznula se. 

				„Pogazila si mi bilježnicu!” povikala je Tereza. „Učiteljice, na bilježnici mi je otisak njenog đona!”

				„O, kakav krasan uzorak!” viknuo je Bartol. „Iza, možeš li, molim te, pogaziti i moju bilježnicu?”

				„Mir, djeco, mir! Molim”, ponovila je učiteljica Eva. „Prvo bih vas zamolila da međusobno razgovarate malo ljubaznije, ako može. Nismo u zoološkom vrtu. A drugo: cirkus je upravo ovo što ste napravili.”

				„Samo što u cirkusu ima malo više reda”, javio se Fran.

				„Hvala”, rekla je učiteljica. „U cirkusu stvarno ima više reda. A sada i vas molim da ga napravite, jer ćemo razgovarati.”

				Učiteljica je iz velike kartonske kutije uzela snop plakata. Na jednom je bio nacrtan lav s otvorenim raljama, a ispred njega krotitelj koji je gurao glavu u njegove ralje. Na plakatu je pisalo Cirkus Menard. Na drugom su bila nacrtana dva bijela konja. Tako su trčali da su se perjanice na njihovim glavama vijorile poput zastava. Na konjima je, s jednom nogom na svakom, stajala nasmijana dugokosa djevojka i mahala rukom. Na plakatu je pisalo Cirkus Berlin, dobrodošli. Na trećem plakatu bio je nacrtan klaun u šarenom kariranom ogrtaču, sjajne ćele i s velikim okruglim nosom. Bacao je u zrak mandarine i hvatao ih. 

				Njegov je pogled pratio mandarine tako da nije vidio da će svakog časa stati na koru banane i pasti na stražnjicu. Na plakatu je pisalo Cirkus Kludsky.

				„Moj je djed bio direktor cirkusa. I moj je otac bio cirkusant”, rekla je učiteljica Eva i nastavila, „a i ja sam odrasla u cirkusu.”

				„Učiteljice, najbolji ste!” pobjeglo je Kristijanu.

				„I, što znate?”, upitala je Iza. „Mislim, iz cirkusa.

				„Nastupala sam na trapezu”, objasnila je učiteljica Eva. „Zna li netko što je to trapez?”

				„Zar to nije preokrenuti kvadrat u matematici?” nesigurno je odgovorio Marijan.

				„Odlično”, pohvalila ga je učiteljica. „No u cirkusu to je ljuljačka, rastegnuta visoko iznad poda. Na 

				njoj se tijekom ljuljanja izvode akrobacije. To sam radila.”

				„Stvarno ste najbolji”, još je jednom izletjelo Kristijanu.

				„Što se ulizuješ”, šapnuo mu je Jan. Naime, bilo mu je žao što ta primjedba nije prvo izletjela njemu.

				„A zašto više ne nastupate?” upitao je Fran.

				„Učiteljice, što je to menaža?” upitala je Tereza. „Jednom sam to čula u cirkusu.”

				Učiteljica Eva pričekala je da se sva djeca primire, a onda je odgovorila na Franovo pitanje: „Jednom mi je tijekom nastupa popustila pozornost i pala sam.”

				„A s koliko metara?” bubnuo je Kristijan.

				„Zašto vam je popustila koncentracija?” upitala je Iza.

				Učiteljica Eva nasmijala se i rekla: „Ugledala sam u publici prijatelja iz razreda.”

				„Jako vam se sviđao?” nije prestajala Iza.

				Učiteljica Eva zanemarila je Izino pitanje. 

				„A što je onda bilo s prijateljem iz razreda, učiteljice?”

				i dalje je navaljivala Iza.

				„Pridružio nam se kao cirkusant, a ja sam otišla na fakultet i postala učiteljica”, odgovorila je.

				„Što je to menaža?” još je jednom upitala Tereza kada se smirila bujica pitanja. 

				„Ah, da. U cirkusu je manjež mala pozornica nasred arene. A menaža je također i jedan obrok hrane, tako su radnici zvali svoju užinu, a vojnici svoj ručak”, još je pojasnila. 

				„Vau, vojnici!” uzviknuo je Marijan. „A može li i vojska nastupati u cirkusu?”

				Ali nije dočekao odgovor jer je zvonilo za kraj školskog sata.

				Iza je pod odmorom potražila Terezu i rekla joj: „Ja sam već pomislila da će učiteljica ispričati neku romantičnu priču.” Iza je, naime, jako voljela romantične priče sa sretnim svršetkom. 

				„Držite se u grupi da se netko ne izgubi”, zamolila je učiteljica Eva kada su se nakon nastave uputili na gradski autobus. Nisu se gubili jer su se svi, kao što im je rekla učiteljica, držali u grupi. Nagurali su se oko izlaznih vrata tako da se u autobusu nije moglo pomaknuti niti naprijed niti natrag. Samo je prilikom izlaska Bartol gotovo ostao u 

				autobusu jer je isprobavao koliko dugo može visjeti poput čimpanze na šipki pod stropom za koju su se držali putnici. 

				„Učiteljice, mogu si kupiti balon?” upitao je Kristijan. 

				Ispred cirkuskog šatora, gdje su se već gužvali posjetitelji, prodavali su balone napunjene helijem koji su lebdjeli u zraku.

				„Mogu li si ga i ja kupiti?” upitao je Jan.

				Učiteljica je dopustila. Baloni su lijepo stršali iz gomile.

				Zatim su posjetitelje pustili u šator. Učiteljica i djeca sjeli su u treći red, tako da su bili sasvim blizu izvođačima. Aida je iz torbice izvukla tatu i sjela mu u krilo.

				U areni su se nizale točke. Nastupio je klaun s deset kišobrana. Stalno ih je otvarao, no unatoč tome bio je potpuno mokar. Kad je potpuno pokisao, ustanovio je da kiši samo ispod kišobrana, a inače uopće ne. Uzdahnuo je i umoran sjeo. Ali nažalost točno u kantu punu vode koju je uz sebe gurao čistač manježa. Marijan se toliko smijao da je pao pod klupu i udario se u koljeno. Nastupila je i dreserica konja, koja konje nije jahala nego 

				je, kao na plakatu, stala na njih. Potom i skupina akrobata koja je napravila živu piramidu.

				Tada je na red došao hodač po žici. Po šipki se spretno, samo pomoću ruku, uspeo do male platforme gotovo deset metara iznad poda. Tamo ga je čekala palica. Uzeo ju je i bubnjevi su zabubnjali tuš. Tuš je takvo udaranje metlicama po membrani da misliš da kiši. I postaje vrlo napeto. Hodač je stupio na žicu i počeo se polako pomicati prema platformi na drugoj strani. Gledatelji su se utišali i zadržavali dah. Bubnjevi su sve glasnije svirali tuš. Hodač se približavao sredini žice. Uto se možda za tren osvrnuo prema publici, što nije smio, i na trenutak izgubio ravnotežu. Dovoljno da mu palica ispadne iz ruku. Zateturao je i gotovo pao. Ljudi su vrištali i pogledavali se. Je li i to dio predstave?

				„Posudite mi balone?” u tom je trenu Aida upitala Kristijana i Jana i ustala sa stolca. „Požuri, tata!” Aida je balone utisnula tati u ruke.

				Tata je poletio prema hodaču na žici koji je po žici teturao raširenih ruku i blijeda lica. Nježno mu je sjeo na rame i ispružio ruke, tako da su baloni 

				lebdjeli svaki s jedne strane. Hodač je uhvatio tatu za noge i uhvatio ravnotežu. S tatom i balonima sigurno je stigao do platforme na drugoj strani. 

				Tada se arenom prolomilo poput odrona: „Bravo! Hura! Sjajno! Kakva predstava!” Ljudi su pljeskali, zviždali, toptali nogama. Oduševljenje je bilo neopisivo. Vjerojatno su mnogi mislili da je sve to bilo samo dio predstave. 

				„Jao, učiteljice, kako ste blijedi!” uzviknula je Iza. „Zar ste se toliko prestrašili?”

				Učiteljica nije rekla ni riječ.

				Kada se tata s balonima vratio među učenike, djeca su ga začuđeno gledala.

				„Dobro ste uvježbali ovu točku, bome”, javio se čovjek iz susjednog reda. „Čestitam!” On, recimo, uopće nije znao da tatin nastup nije bio dio predstave.

				„Što vam je? Želite li čašu vode?” upitao je tata učiteljicu kada je vidio da je potpuno blijeda.

				„Ne, hvala, sve je već u redu”, odgovorila je učiteljica. „Hvala vam što ste pomogli.”

				„Sa zadovoljstvom, sa zadovoljstvom”, rekao je tata i vratio Kristijanu i Janu njihove balone. 

				„Tata, iskazao si se”, rekla je Aida i potapšala ga po ramenu. Sjela mu je u krilo i do kraja predstave držala ga za ruku.

				Izi su misli letjele poput munje.

				„Hodač po žici sigurno je onaj prijatelj iz razreda naše učiteljice”, na putu prema školi izložila je svoje misli Terezi, „i sigurno je ugledao našu učiteljicu u publici pa se opet zaljubio u nju. I onda mu je pala palica iz ruku pa je skoro i on pao. Ali nije jer ga je spasio Aidin tata s balonima. Vidjet ćeš da je tako.”

				„A kako ću vidjeti?” u nevjerici je upitala Tereza. 

				„Sutra naše učiteljice neće biti u školi. Imat će slobodno”, znakovito je rekla Iza.

				„Kako da ne”, javio se Kristijan iza njenih leđa. „A možda se i vjenčaju.”

				„Kristijane, uzimaš li za ženu Izu i obećavaš da ćeš joj ostati vjeran...” svečanim je glasom započeo Jan koji je hodao pored Kristijana odmah iza djevojčica. Ali nije uspio dovršiti rečenicu jer ga je Kristijan već odalamio. Onda su se malo počupali.

				Zamjenski učitelj

				„Draga djeco”, rekao je ravnatelj. Stajao je ispred razreda kao da treba odgovarati. „Danas iznimno neće biti vaše učiteljice. Nakon jučerašnjeg cirkusa zamolila me za slobodan dan koji sam joj iznimno odobrio.”

				„Što sam ti rekla?” Iza je šapnula Terezi i značajno je pogledala. 

				„Za danas ćemo morati pronaći drugo rješenje”, završio je svoj kratki govor ravnatelj.

				„Ja ću biti učitelj!” povikao je Kristijan. „Gospodine ravnatelju, mogu li ja biti učitelj? Podučavat ću ih borilačke vještine. Jučer mi je bratić pokazao nekoliko trikova. Ako te netko napadne samo mu ovako izvineš ruku.”

				„Au!” jauknuo je Jan kada ga je Kristijan uhvatio za zapešće kako bi pokazao zahvat. „Nisam ja tvoja lutka za vježbu!”

				„Joj, kako si osjetljiv. Pa jedva da sam te dotaknuo”, prigovorio je Kristijan.

				Jan je Kristijana za uzvrat šakom udario u rame. Kristijan se baš bio ljuljao na stolcu i skupa s njime je tresnuo na pod. 

				„Hej, što radiš! Nasilniče!” s poda je povikao Kristijan.

				„Pa jedva da sam te dotaknuo”, odvratio je Jan. Što gotovo da je bilo istina.

				„Mislim, Kristijane, da tvoja ideja neće biti najpametnija”, prosudio je gospodin ravnatelj.

				„A da samo odemo kući?” upitao je Jan.

				„Ili da idemo na školsko dvorište”, predložila je Tereza. 

				„I igramo graničara”, nadodao je Bartol.

				„Nisam baš oduševljen”, rekao je ravnatelj.

				„Ja imam rješenje”, javila se Aida.

				Iz torbice je uzela mapu i iz nje rastvorila tatu od papira. „Tata, možeš li nas danas ti podučavati?”

				„O, gospodine Hribar, lijep pozdrav! To bi bilo dobro rješenje”, veselo je uzviknuo gospodin ravnatelj. „Biste li danas mogli zamijeniti učiteljicu Evu?”

				„Da, rado, molim, molim”, odgovorio je tata. „Što imate na rasporedu?”

				Slovenski, likovni odgoj i tjelesni.

				Prvo slovenski.

				„Ispričajte nam neku priču”, javila se Iza kada su izvadili bilježnice i čitanke. 

				„Priču?” ponovio je Aidin tata i namrštio se. „Želite da danas pričamo priče?”

				„Daaaaaaa!” uglas su odgovorila djeca. 

				„Dobro,” rekao je tata. 

				Donio si je pred ploču stolac koji je bio za katedrom. 

				„Prvo ću pričati ja, a onda ćete pričati vi”, rekao je. Glavu je zabacio malo unatrag, zatvorio oči i jedan trenutak razmišljao. „Dobro”, rekao je, „dobro. Onda priča. Na svjetiljci na željezničkoj postaji odmaraju se golub i golubica. Golub stoji na jednoj nozi jer se pravi važan pred golubicom. A golubica na svjetiljci sjedi na jajima. Naime, iznad žarulje je toplo.”

				„Hoće li se izleći pečena jaja?” uzviknuo je Marijan.

				„Da te zviznem na oko?” upitao ga je Jan.

				„Hej, tišina vas dvojica, zar ne čujete da se radi o romantičnoj priči!” rekla je Iza.

				„E, sad”, nastavio je tata. „Kada ljuske popucaju, iz jaja se izlegu prosvijetljeni golubovi. Nije ni čudo da su prosvijetljeni kad su se izlegli na svjetiljci. Kad odrastu, ti golubovi putuju avionima i proučavaju fiziku. Mama golubica na njih je silno ponosna. I otac golub je silno ponosan na njih. Toliko ponosan 

				da želi na svjetiljci stajati bez nogu. Tras! Padne na pod i ugane gležanj. Budući da se nije izlegao na svjetiljci, nije bio prosvijetljen i nije znao da može zamahnuti krilima kako ne bi pao na pod i kako bi se održao iznad poda i ne bi uganuo gležanj.

				„Mogu sada ja?” upitao je Kristijan čim je tata završio. „Ispričat ću vam jednu strašnu priču. Strašnu priču o, o ... o čudovištu u školi.”

				„Vjerojatno si ti išao po školi”, u šali je spomenuo Jan, ali Kristijan je tu njegovu opasku prečuo, jer se sav već zapalio.

				„Mogu li, gospodine učitelju, no, gospodine Hribar, mogu li?” nije prestajao.

			

		

	
		
			[image: ]
		

	
		
			[image: ]
		

		
			
				33

			

		

		
			[image: ]
		

		
			
				„Izvoli, započni”, rekao je Aidin tata. „Ako se netko previše uplaši, neka začepi uši.” Iza je ruke za svaki slučaj odmah približila ušima.

				„Dakle”, započeo je Kristijan. „Bilo jednom jedno čudovište koje je živjelo u podrumu prazne kuće. Bilo je toliko strašno da su od straha umirali svi koji bi ga vidjeli. Jednom se zaputilo u školu kako bi plašilo djecu i učitelje. Bio je tmuran dan, kišilo je i spustila se magla. Djeca su sjedila u razredu posve tiho jer su pisala test iz matematike. Čudovište se približavalo školi. Već je stiglo. Počelo se penjati uza zid prema prozoru. Približavalo se prozorskoj klupčici. Odjednom se u razredu ugasilo svjetlo. Djeca su se pogledala, a uto se iznenada otvorio prozor...”

				Tres! Uz prasak se stvarno otvorio prozor. Tatu je otpuhnulo od ploče prema vratima. Puf! Zapeo je za nekoga. 

				„Iiiiiiiiiiiiii!” u strahu su zacviljele djevojčice.

				„Aaaaaaaaa! od straha su povikali dječaci. Uključujući Kristijana.

				„Kako vam ide?”

				Na vratima je stajao ravnatelj.

				„Odlično, izvrsno”, odgovorio mu je tata i osovio se na noge. „Pričamo si priče. Kristijan nam je upravo pričao jednu strašnu. Vaš je dolazak malo popravio ozračje.”

				„Radujem se tome, radujem se”, rekao je ravnatelj. „Uskoro će biti veliki odmor za užinu.”

				„Jesam li dobro pričao, jesam li?” hvalio se Kristijan kada su se primirili.

				„Odlično”, pohvalio ga je Aidin tata.

				„Kako da ne! Da nije spremačica slabo zatvorila prozor i da nije došao ravnatelj i napravio propuh, smijali bismo se tvojem čudovištu! Ha ha!” podbadao ga je Jan. 

				„Ja sam se dogovorio s ravnateljem...” Kristijan se i dalje htio praviti važan, ali je zazvonilo.

				Odmor za užinu je važna stvar, ako užinu pojedeš u školi. Ako je ne pojedeš, malo je manje važna. Kristijan je jednom, naime, u školsku torbu stavio kruh namazan ribljom paštetom jer mu se nije jelo u školi. Mislio je da će ga pojesti kod kuće. A onda je morao zamijeniti bilježnice, udžbenike i školsku torbu. Kod kuće nisu baš bili presretni zbog toga. 

				A jednom je malo nedostajalo da Jan kakao, koji nije popio do kraja, izlije u pretinac za cipele. Za poslije. Ali ovog puta pripovijedanje priča ih je izgladnilo i nitko nije ništa nikamo spremao.

				Kada su se nakon odmora nagurali ispred učionice za likovni odgoj, a onda se još nagurali i unutra, učitelj tata je rekao: „Danas ćemo raditi uzorke linorezom.”

				„To je za djevojčice”, potužio se Marijan. 

				„Možeš izrezati Kristijanovo čudovište pa ćemo mu se smijati”, predložio je Jan.

				„Ždere te to, ha?” izazivao ga je Kristijan. 

				„Tata, možemo li ti uzorke otisnuti na hlače i vestu?” upitala je Aida.

				„Dobra ideja”, rekao je tata.

				Uzeli su svatko svoj komadić linoleuma i nožić s oštricom. Sastrugali su linoleum oko nacrtanog uzorka, tako da je uzorak izrastao iz podloge. Potom su uzorke složili jedan do drugoga na pod i svakog posebno premazali bojom. Tata je legao na uzorke tako da mu se otisnu na hlače i vestu. A otisnuli su mu se i na bradu jer je Franov uzorak stršao malo preko tatine veste. 

				„Jako ti dobro stoji ovaj uzorak na bradi”, rekla je Aida.

				„O, hvala”, odgovorio je tata. Raskoračio je ispred ploče s raširenim rukama kako otisnute nogavice i rukavi ne bi nešto dotaknuli i kako se uzorci ne bi razmazali.

				„I što sad?” upitao je Bartol, kada su sve spremili i bližio se sat tjelesnog.

				„Dobro pitanje”, upitao je tata. „Problem je u tome što treba pričekati da se otisnuti uzorci posuše.”

				„Gospodine Hribar”, javio se Fran. „Ako ne patite od vrtoglavice, možemo vas na tjelesnom puštati poput zmaja. Tako će vam se odjeća na vjetru lijepo posušiti.”

				Rečeno – učinjeno.

				Na jedan kraj uzice zavezali su tatu, drugi su kraj privezali za školsku ogradu kako tatu ne bi vjetar odnio na Krim, ako nekome slučajno uzica pobjegne iz ruke. Pošto je jako puhalo, tatu je odmah podiglo u zrak. 

				„Dobro se drži, tata, da te ne otpuhne”, povikala je Aida.

				Tata je već lebdio nad dvorištem, puštali su ga sve više i više. 

				„Pozdravljam, gospodine ravnatelju”, viknuo je kada je proletio pored ravnateljeve kancelarije. 

				„O, gospodine Hribar”, razveselio se ravnatelj i otvorio prozor. „Kako vam ide?”

				„Hvala lijepa, djeca lijepo surađuju”, odgovorio je tata. 

				„Jeste li za gutljaj kave?” upitao ga je ravnatelj.

				„Hvala, ali sada malo teže gutam”, pojasnio mu je tata. 

				„Razumijem, razumijem”, odgovorio je gospodin ravnatelj. Uto je na njegovu stolu zazvonio telefon.

				„Što ste vidjeli? Čovjeka u zraku?” govorio je u slušalicu gospodin ravnatelj. „Je li to istina? Naravno da je istina, upravo razgovaram s njime... Da... Da... Dat ću vam ga.” Ravnatelj je slušalicu kroz prozor pružio tati: „To je za vas.”

				„Što kažete?” javio se tata. „Vatrogasna brigada? Treba li doći po mene? S ljestvama? Ne, ne, stvarno ne treba, privezan sam na uzicu... Da, to je dio nastave ... Ne, ne, ne trebate se uopće brinuti. Hvala na pozivu, vrlo ste ljubazni.” Tata je slušalicu vratio natrag gospodinu ravnatelju. 

				„Neću vas više zadržavati”, rekao je gospodin ravnatelj, „čujem da su djeca već nestrpljiva.”

				„Da, moram više”, rekao je tata. Djeca su uzicu već odmotala do kraja. 

				Kakav je veličanstven pogled bio iz ove visine. I vjetar je fijukao oko ušiju i nogavice su se vijorile na vjetru i sve drugo. Bilo je prekrasno. 

				Da su tatu mogli pustiti još malo više, vidio bi u parku između zgrada na klupici učiteljicu Evu i gospodina hodača na žici. Sjedili su i imali su si mnogo toga ispričati. 

				Ali nije više bilo uzice. 

				„Sada ste potpuno suhi”, rekao je Fran na kraju sata kada su tatu privukli natrag na školsko dvorište. „No, mislim, odjeća vam je potpuno suha.”

				„To je bila izvrsna ideja”, rekao je tata. Onda je kihnuo. „Možda sam se malo prehladio”, rekao je. 

				Nakon ručka ravnatelj je tati još jednom zahvalio, a djeca su mu zapljeskala, dok mu je Aida šapnula: „Tata, dobro si to obavio.”

				Onda ga je presavinula, stavila ga u mapu i u školsku torbu, kako je bradom ne bi bockao u leđa dok budu išli kući. 

				Tata se vraća

				„No, i onda sam te dočekala ispred zgrade na stepenicama, kada si se vratio. Dalje ionako već znaš”, dodala je Aida. Završila je s pripovijedanjem o događajima proteklih dana. 

				Sjela je tati u krilo i oprezno se izmicala njegovoj bradi kako je ne bi bockala u rame ili vrat.

				„Stvarno si dobro izmislila to s tatom od papira”, pohvalio ju je tata. „Izvrsno si to napravila, baš!”

				Aida ga je zadovoljno pogledala i nasmiješila mu se. Tada bi joj se uvijek napravila rupica na lijevom obrazu. 

				„Tebe od papra spremit ću u mapu, tako da opet budeš ovdje, ako te nekad ne bude”, rekla je.

				***

				U parku, pored sportske dvorane i bunara koji na sredini ima veliku rastvorenu kuglu, a unutar nje još jednu manju, stoji starački dom. U njemu je živio djed Milivoj koji je imao unuku Aidu. (Ta je Aida samo Aida i nekoliko je godina starija od Aide Petre)

				Aida mu je dolazila svaki dan. U kolicima ga je vozila u park, tamo su sjedili, a djed joj je pričao kako je studirao slikarstvo u Pragu, kako se vozio tramvajem, kako je imao kolegicu Boženu, jako simpatičnu kolegicu Boženu, ali je zaboravio telefonski broj u telefonskoj govornici pa je nije mogao nazvati. Onda je u Ljubljani zamijetio baku i naslikao je, odnio joj sliku, a baka je rekla da ga voli i bez slike i onda su išli u šetnju i na putovanje, i vozili se biciklima jer su još bili mladi, pa se baki odvinula pedala pa su prespavali u jednoj gostionici, a roditelji su se kod kuće brinuli, ali njih dvoje su se ionako uskoro vjenčali i sretno živjeli, a baka je ponekad bila naporna jer nije djedu dopuštala da puši u stanu, 

			

		

		
			[image: ]
		

		
			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

		

	
		
			
				48

			

		

		
			[image: ]
		

		
			
				tako da je potpuno prestao jer je vani bilo hladno, a i on je ponekad bio dosadan jer ona nije željela obući novu jaknu, nego je cijelo vrijeme hodala uokolo u staroj koja je bila još od njene mame. A onda se rodila Aida i svako prijepodne bila je kod njih pa su radili šator od popluna i igrali se, a baka je ispekla krumpir. Onda je baka umrla. 

				Svakog dana Aida je išla k djedu i slušala ga. I svaki mu je dan posložila naočale i telefon i kutijicu za tablete i knjigu na noćnom ormariću. A djed Milivoj svakog ju je dana čekao. Nju više no ikog drugog.

				A onda ju je pričekao još jednom, čekao je da Aida dođe iz škole i onda joj sasvim tiho rekao da danas više ne može ustati iz kreveta pa je Aida sjela na rub, uhvatila ga za ruku i onda je djed zaspao i nije se više probudio. 

				DA, I JOŠ NEŠTO!

				JOŠ NEŠTO!

				Ovako je bilo.

				„Idemo, djedice.” Aida je stajala na vratima s putnom torbom preko ramena. Bilo je rano jutro. I bili su praznici.

				„Kamo ćemo?” upitao je djed Milivoj.

				„E da, u Prag”, odgovorila je Aida. „Idemo potražiti telefonsku govornicu.”

				„A što bi baka rekla?” rekao je djed.

				„Rekla bi... što ja znam... rekla bi: Uzmite sa sobom i neku jaknu. A točno to ćemo sada i napraviti.”

				Aida je s putnom torbom preko ramena ispred sebe gurala kolica na kojima je sjedio djed Milivoj. U krilu je držao putnu torbu, a u desnoj ruci uspravno postavljen štap za hodanje na kojemu je vrtio šešir.

				„Zar ne misliš da bi bolje bilo kad bi šešir stavio na glavu?” upitala je Aida.

				„Ma ne puše”, odgovorio je djed Milivoj. I nastavio: „Stvarno misliš da ne bih mogao bez kolica?”

				„Nikako”, rekla je Aida. „Previše bi se umorio. A osim 

				toga u Pragu te tramvaj na kolicima može vući za sobom kao prikolicu.”

				„Aha”, rekao je djed. „Dobro da sam sa sobom uzeo štap s ručkom.”

				***

				„Hvala”, rekla je Aida. „Sama ću. Molim te, možeš maknuti ruke.”

				„Ti si opasna. Ma želio sam ti samo pomoći.” Bio je to neki mladac koji je također ulazio u vlak. Udaljio se jedan korak, stavio ruke na leđa i ostavio prostora Aidi i djedu.

				Aida se već borila s djedovom putnom torbom. Obuhvatila ju je objema rukama. Podigla je, ali je torba bila prilično teška, tako da se zanjihala i gotovo skupa s njom pala pod vagon. 

				Mladac se nasmijao. 

				„Što me tako gledaš?” razljutila se Aida. „Što se kesiš? A da mi, molim, pomogneš?”

				„Nemoguće”, rekao je mladac. „Ne znam zubima.”

				„Zašto zubima?”

				„Jer moram maknuti ruke, sama si rekla.”

				„Zašto si tako naporan?”

				No, onda je mladac prihvatio putnu torbu i stavio je u vagon. 

				„Hvala”, rekla je Aida. Dječak je unatoč svemu bio sasvim u redu. 

				Potom je još i pomogao djedu da uđe u vagon, a onda su još on i Aida zajedno gore stavili i djedova kolica. Onda su čak zajedno sjeli u kupe jer je samo još jedan bio prazan pa su zajedno putovali do Jesenica gdje je dječak sišao s vlaka.

				„Kad se vratim s puta, mahat ću ti”, rekla je Aida.

				„Čekat ću na peronu dan i noć”, odgovorio je mladac. „Sretan vam put.”

				„Hvala na pomoći, gospodine mladi, jako ste ljubazni”, rekao je djed Milivoj. „A kako se zapravo zovete?”

				***

				„Sasvim je u redu taj Cene”, rekla je Aida kada je vlak krenuo. „Zapravo.”

				Vožnja od Ljubljane do Praga stvarno je prilično dugačka i čovjek bi pomislio da putniku na tom putu može biti dosadno. Ali da ne bi! Jeste li kada primijetili koliko različitih životinja susretnete kad se vozite vlakom? Zapravo, isto je i kad se vozite gradskim autobusom ili čekate na semaforu.

				„Ovaj je poput pauna”, rekla je Aida kada je pored njihova kupea prošao obrijani gospodin visoko dignute brade koji je naglo pogledavao lijevo-desno da vidi koji bi kupe blagoizvolio počastiti svojom nazočnošću.

				„Ova je opet poput nosorožice koja se hoće zavući u sjenu”, rekao je djed. 

				„Ovaj je kao slon koji će kad tad slučajno izgaziti cijeli svijet”, rekla je Aida. Slon se smjestio točno pred vrata kupea i zapalio cigaretu. „Fuj! Da barem puši lulu.”

				Do Salzburga su u svoj životinjski vrt upisali još hrčkicu, riđovku, žirafu, vuka, pelikana, gusku i 

				još jednu gusku, njenu prijateljicu, obitelj tuljana, miša, vjevericu, buldoga, još nešto peradi pa onda lava, medvjeda, sokola, losa i devu. Još i jednog sitnog klinca.

				U Češkim Budjejovicama Aida je po drugi put ogladnila. Burek koji su kupili u Ljubljani pojeli su još do Salzburga. Sada su došle na red stvari iz Aidine torbe: palačinke, s namazom od graha. Da, Aida je mislila da je uzela sa sobom marmeladu od avokada i limuna, ali se zabunila. Djed je bio oduševljen kombinacijom.

				***

				„Ispričaj mi još jednom”, rekla je Aida.

				I djed joj je još jednom ispričao kako je u Pragu studirao slikarstvo. Kako je imao kolegicu Boženu, simpatičnu kolegicu, kako ju je mnogo puta crtao, kako ju je prije povratka kući još htio pozvati na kavu, kako je nije dobio na telefon, kako je Božena bila zaljubljena u jednog njihovog kolegu, kako je onda čak zaboravio ceduljicu s telefonskim brojem u telefonskoj govornici i kasnije je više nikad nije mogao nazvati, tu simpatičnu Boženu.

				Ali je nazvao baku. Nju je dobio na telefon. I onda su išli u šetnju. Više puta su išli u šetnju. I na kavu. A onda je došla u njegov atelje i slučajno sjela na njegove naočale. I onda su se vjenčali i lijepo živjeli. Dalje zna sama.

				„Skoro smo stigli”, rekla je Aida. Vlak je prolazio kroz praško predgrađe.

				***

				„Idemo!” povikao je djed Milivoj i mahnuo desnicom. Tramvaj je povukao. 

				„Drži se, djede!” iz tramvaja mu je povikala Aida, ali djed je vani nije čuo jer su kolica cviljela.

				„Juhuuu!”

				To je bio prizor koji Prag nije doživio još od kad se tramvajem tako vozio gospodin Jaroslav, a to je bilo prije mnogo godina. Ljudi su se zaustavljali, automobili su se zaustavljali, a djed im je mahao.

				I ljudi su pored tramvajske pruge mahali. I na stanici Hradčanska djedu je neka gospođa u ruku stavila tulipan. 

				***

				„Evo nas”, rekao je djed kada su se dovezli na Vetrnik. „Tu smo. Tamo je studentski dom.”

				„A gdje je govornica?” zanimalo je Aidu.

				„Odmah tamo preko ceste, pored zgrade pa lijevo.”

				Djedu je srce jače zakucalo.

				Aidi je srce jače zakucalo.

				Skrenuli su iza zgrade.

				Svakog trena ugledat će govornicu. 

				Ali...

				... ali

				... govornica više nije bila tamo.

				***

				„Oprostite, gospodine”, oslovila je Aida prvoga koji je onuda prolazio. „Znate li možda kamo su odvezli telefonsku govornicu koja je stajala ovdje?

				„Baš me briga! Baš me briga! Šic! Šic!” gospodin je odmahnuo rukom i produžio dalje. Taj bi spadao nekamo među sitne i svadljive vrapce.

			

		

		
			[image: ]
		

		
			[image: ]
		

		
			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

		

		
			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

		

	
		
			
				59

			

		

		
			[image: ]
		

		
			
				„Mizerija, sirovina, tudum, inatlija, svadljivac, bukvan, zabadalo, propalica!” uzviknula je Aida, ali gospodin je više nije čuo. „Neki se ne znaju ponašati!”

				„Hm”, rekao je djed Milivoj. „Odakle tebi tako bogat rječnik?”

				„Pažljivo sam i više puta čitala Čapekove bajke”, rekla je Aida.

				Koga god da su pitali, nitko nije znao kamo su odvezli telefonsku govornicu.

				***

				Aida je polako gurala kolica s djedom po voćnjaku iza studentskog doma u kojem je djed nekad živio. 

				„Eto, tako je”, rekao je djed. „Više je nema.”

				„A nema više niti telefonskog broja na koji bi mogao nazvati Boženu”, rekla je Aida. 

				Onda su otišli do jezera i sjeli na klupicu. I djed je malo zadrijemao.

				Aida je od sredine žemlje počela raditi malene krušne kuglice. Njima je gađala vrapce koji su se natjeravali 

				ispod stabala. Mislila je da je jedan od njih onaj dosadni gospodin od maloprije. Kuglice su padale malo po travi, malo u jezero. 

				„Pardon, pardon”, javio se netko pored klupe. „Biste li mogli prestati s time?” Bio je to patak. „Zasipanje kuglicama od kruha nije poželjno. Vrapci nemaju mjere pa ih se poslije mora voditi k liječniku da im primiri trbuščiće.”

				„A tko si ti?” upitala je Aida

				„Možemo li biti na vi?” rekao je patak. „Unatoč svemu?”

				„A tko ste vi, hoću reći”, ponovila je Aida.

				„Patak”, odgovorio je patak.

				„No, to vidim i sama”, rekla je Aida.

				„Čemu onda to pitanje?” odgovorio je patak.

				„Pa da, vama nije nimalo čudno to da govorite?”

				„Baš i ne. Zar je nešto neobično to da začarani kraljević govori?”

				„Ne, to uistinu nije”, složila se Aida.

				„A s kime blagoizvolim imati posla?” upitao je patak. 

				„Ah, da, Aida i moj djed Milivoj”, rekla je Aida. 

				„Hej, djede!”

				„Hej, tko je prestao bacati kuglice u jezero?” ljuskava glava izvirila je iz ribnjaka.

				„To je kolega iz jezera, vodeni čovjek”, objasnio je patak Aidi. „Samo malo, Valdštajn, odmah će!” rekao je dotičnome. 

			

		

	
		
			[image: ]
		

	
		
			[image: ]
		

		
			
				63

			

		

		
			[image: ]
		

		
			
				„Molim lijepo”, rekao je ovaj i zaronio. 

				„S ribama je drukčije nego s vrapcima”, objasnio je. „Kada kod riba jednom počneš s kuglicama, ne smiješ prestati. No, onda, što radite ovdje? Nisam vas još nikad vidio.”

				„Tražimo telefonsku govornicu, onu koja je stajala tamo. U njoj je djed prije mnogo godina zaboravio cedulju s telefonskim brojem i više nije mogao nazvati Boženu.”

				„Dakle”, rekao je djed koji se već probudio i prisluškivao razgovor. „Ako dopustite, vidite, ovdje sam studirao. Imao sam kolegicu Boženu. Vrlo simpatičnu.”

				„Razumijem”, prekinuo ga je patak. „Nazvali ste je, ali nje nije bilo, cedulju s telefonskim brojem ste zaboravili u govornici, a onda ste otputovali, naravno, kući, ipak niste odavde, je li, a gospođicu Boženu niste više mogli nazvati, vjenčali ste se ...”

				„No, hoće li biti što?” ljuskava glava opet je provirila iz ribnjaka. 

				„Kako si nestrpljiv, Valdštajn! Zar ne vidiš da imamo goste?”

				„Gosti, gosti! Ribe su već poludjele jer više nema kuglica. Zašto ste ih onda počeli bacati! Ako ih već bacate mora biti barem za svakoga po jedna, jel’ da!” progunđao je vodenjak. 

				„Evo odmah! Zapjevaj im nešto da ih malo zbuniš.”

				„Zapjevaj, zapjevaj”, gunđao je Valdštajn i zaronio. Na površini su se stvarno počeli dizati mjehurići. Vodenjak je vjerojatno pjevao ribama. 

				„... i lijepo ste živjeli”, nastavio je patak, „jer vas je supruga voljela, a i vi nju, onda vam je žena umrla, a vas su smjestili u starački dom, pod stare dane ste konačno željeli nazvati gospođicu Boženu i upitati bi li htjela s vama na kavu. Pretpostavljam. Ali ... je li tako?”

				Bilo je upravo tako.

				„Savjetujem vam da se još malo prošećete ovuda. Možda negdje naletite na Jardu. On bi mogao znati kamo su je odvezli. Ako on ne zna onda sâm Bog zna. Ostajte pozdravljeni. Oprostite, mogu li uzeti ovaj kruh? Valdštajn je baš zlatan, stvarno lijepo pazi na ribe, ali ponekad je i škrt. No, hvala.”

				***

				Opet su bili na nogama. Djed zapravo na kolicima. Ali od Jarde ni traga ni glasa. A kako da čovjek na kraju i zna tko je Jarda? Aida je već bila dobrano živčana. 

				„Hej ti, štrkljo, hrgo, ništarijo, nevaljalče, jesi li ti možda Jarda, znaš li možda gdje je telefonska govornica koja je stajala tamo?” povikala je Aida dječaku preko ceste.

				„Hej ti, mizerijo, proljevu, čačkalico, blesačo, jesi li ti neka Špela Alenka koja se ne zna lijepo ponašati pa viče na druge”, odgovorio joj je dječak s druge strane ceste. „Odvezli su je u tehnički muzej.”

				„A gdje je to?” povikala je Aida.

				„Zar ne bi došla ovamo da se ne deremo tako?” rekao je dječak.

				„A ne bi ti?” rekla je Aida.

				„Pa i mogu”, rekao je dječak i prešao preko ceste. Bio je sasvim u redu.

				„Morate tramvajem ovuda, onda tamo i tamo, kroz park pa do ovamo. To je tehnički muzej. Kažite da vas je poslao Jarda.

				„Hvalisavac”, napomenula je Aida.

				„Kaže se hvala”, napomenuo je Jarda.

				***

				Opet je na programu bila slikovita vožnja tramvajem s djedom kao prikolicom na dva kotača. Sada su ljudi već znali da se Pragom vozi neko čudo. Pa su stajali pored tračnica i mahali i vikali, a s Hradčana su ispalili počasni plotun i predsjednik republike ih je dočekao i stisnuo im ruku, čak bi ih rado pozvao na tortice, ali mu se žurilo na čaj k engleskoj kraljici. 

				***

				„Misliš da je to?” Upitao je djed Milivoj.

				Stajali su ispred tehničkog muzeja. 

				„Da, tu je muzej, no je li i govornica tu, to ćemo tek vidjeti.” odgovorila je Aida i progurala djedova kolica kroz velika ulazna vrata.

				Kada je čovjek sav u nekom očekivanju ne može sabrano razgledavati muzejske izloške, zapravo je razgledavanje muzeja u takvom stanju poprilično suvišno. Aida je tako jurila kroz dvorane s djedom na kolicima da su je čuvari već ružno gledali. 

				I konačno. 

				Ušli su u sobu s telefonskim uređajima.

				A djedu je srce tako silno lupalo da ga je osjećao u grlu. I Aidino je srce silno tuklo, ali njoj je to bilo od naguravanja djedovih kolica. 

				Ali zašto da razvlačimo čitateljevo očekivanje opisivanjem svih izložbenih eksponata u toj sobi. Zar mislite da bi u trenutku kada svi čekamo saznati je li telefonska govornica bila ili nije bila u sobi, bilo pristojno prema čitateljici ili čitatelju nabrajati da je tamo bio stari dvorski telefon kojim su grofovi zvonili slugama u kuhinji, takav telefon koji zapravo nije bio namijenjen razgovoru, već je samo zazvonio, a na ploči u koju su bile umetnute pločice s imenima soba, podigla se ona iz koje je grofica pozivala služavku ili kuhara? Mislite li da bi bilo pošteno kada bismo čitatelju, koji drhti od očekivanja, objašnjavali da su u sobi 

				bili i vojnički telefoni iz Prvog svjetskog rata, zatim telefonska centrala s devetsto sedamdeset i pet kablova te na desetke različitih telefonskih aparata?

				Ne bi bilo. Zato istog trena i bez okolišanja recimo čitateljici i čitatelju koji već nestrpljivo čekaju rasplet: u sobi je bila telefonska govornica. Ali postavlja se pitanje: je li to bila ONA telefonska govornica?

				„Biste li bili tako ljubazni da prestanete nabacivati?” javila se Aida. „Recite već da je djed od nestrpljenja čak ustao iz kolica i ...”

				Jao, kakvo nestrpljivost!

				Da, bila je to upravo ona govornica.

				I u njoj je bio telefonski imenik. Isti onaj.

				A iza prve stranice telefonskog imenika još uvijek je bila djedova ceduljica s telefonskim brojem gospođe Božene. Upravo ona zaboravljena ceduljica s upravo onim telefonskim brojem upravo one Božene. 

				A na telefonskoj govornici je pisalo: 

				TELEFONSKA GOVORNICA 

				PROIZVEDENA: godine 1964.

				PROIZVOĐAČ: Komet, Češke Budjejovice

				IZLOŽAK NA UPORABU POSJETITELJIMA

				***

				„Halo, ovdje Milivoj ... Ne, Milivoj. Božena, jesi ti? ... Ne, Mi-li-voj, Milivoj ... A koji? Tvoj kolega s akademije ... Ah, kako da ti kažem, onaj kratke kose, s naočalama, u zelenoj jakni i s kožnom torbom ... Da, da, taj ... Gledaj, ja sam u Pragu ... Da, u Pragu ... Sada, upravo ovdje u Pragu ... Imaš li vremena za kavu? ... Aha, razumijem ... Sada imaš gimnastiku, da, da, naravno ... A sutra prijepodne? ... Aha, razumijem, da ... Naravno, ako imaš redoviti susret s kolegicama, moraš ići ... A možda sutra popodne, ako imaš vremena ... A ne, popodne nemaš vremena ... Naručena si na manikuru ... Da pretpostavljam, naravno ... Predvečer možda ... Da, da ... Neka te još koji put nazovem ... U redu ... I kako si inače? ... A, već je poklopila.”

				Djed Milivoj je sasvim polako odložio slušalicu na držač. Onda je sasvim polako sjeo na kolica. I onda nije više rekao baš ništa.

				Zatim ga je Aida sasvim polako vozila kroz dvorane i uopće nisu razgovarali. A kada su izašli van na ulicu, Aida je rekla: 

					„Hajde, nazvat ćeš je još jednom sutra popodne, zar ne?”

				„A što bi rekla baka?” upitao je djed Milivoj. 

				„Kako misliš što bi rekla?”

				„Eto tako, mislim”, rekao je djed.

				„E pa po mojem, rekla bi da pozdraviš Boženu, ali da si nemoj previše zasladiti kavu”, rekla je Aida.

				***

				„Molim vas dvije medene tortice.”

				To je djed naručio kada je s Aidom sjeo u kavanu Louvre. Bilo je teško uspeti se stepenicama na prvi kat i morao se malo poduprijeti. Djed je naručio i kavu koju nije previše zasladio i čašu vode.

				„Znaš da tamo imaju malog aligatora?” rekla je Aida kada se vratila sa zahoda. 

				„I?” rekao je djed. „Je li ti nešto rekao?”

				„Ma kakvi, ništa, samo leži kao krava tamo na jednoj 

				maloj stijeni i ne da mu se ni maknuti”, odgovorila je Aida. „Izrecitirala sam mu Oj Triglave, dome moj, ali nije ni trznuo. 

				Polako su jeli svatko svoj komad torte, sasvim polako su pili. Žličice su zveckale, a djed Milivoj i Aida su se natjecali tko će nabrojati više staklenih kristala na lusteru. Vani su cviljeli tramvaji i svaki put kada je tramvaj ispod prozora skrenuo prema Karlovu trgu, pod se u kavani malo zatresao. 

				„Zbogom aligatorčiću”, rekla je Aida kada su odlazili. „E taj je stvarno munjen, ne pušta ni glasa.”

				„Nismo svi tako brbljavi.” To je rekao aligatorčić. Sasvim polako i sasvim tiho, ali Aida ga više nije čula jer je već skakutala sa stepenice na stepenicu i pokazivala djedu Milivoju put. 

				***

				Ujutro u studentskom domu u kojem su te noći spavali, u susjednoj je sobi netko počeo vježbati klavir. Ljestvica prema gore, ljestvica prema dalje, ljestvica gore, ljestvica dolje. Sasvim čisto i potpuno bez pogrešaka. Zatim je zasvirao Turski marš.

				„Idemo”, rako je djed. „Uspravno u novi dan!”

				***

				U Pragu, dragi moji, ima mnogo toga zanimljivog: mali Eiffelov toranj i labirint ogledala, ustave na Vltavi i otok koji je trima mostićima spojen s obalom. Veliki sat koji tiktaka na vrhu brijega, muzej u kojemu su lutke iz animiranog filma Fimfarum, spremnik ispred muzeja obojen u ružičasto, najdulje stepenice u podzemnu željeznicu, zavoj na uzbrdici na kojem proklizavaju kotači tramvaja. I gostionica u kojoj prže najbolje krokete i djeci poslužuju orandžadu u politrenim vrčevima. 

				„Malo sam umoran”, rekao je djed Milivoj nakon ručka. „A da krenemo natrag na Vetrnik?”

				„A nećeš nazvati Boženu? Nećeš ići s njom na kavu?” Upitala je Aida.

				„Zapravo ne”, odgovorio je djed.

				„Zar si opet zaboravio ceduljicu s telefonskim brojem u telefonskoj govornici?”

				„Baš i ne”, rekao je djed. 

				„Kako baš i ne? Jesi li je zaboravio ili je imaš?”

				„Zapravo sam je ostavio tamo.”

				„Zašto sad?” rekla je Aida. „Pa u Prag smo došli kako biste ti i Božena otišli na kavu?”

				„Hm, kako da ti objasnim”, rekao je djed Milivoj. „Kada sam bio u gimnaziji sviđala mi se jedna djevojka iz Kranja. I više smo se puta autobusom vozili u Kranj. I razgovarali smo, malo se šetali. Ali jednom, kada sam se vraćao u Ljubljanu i već sam sjedio u autobusu, a ona je bila vani na stanici, znao sam da se više neću voziti u Kranj. Imao sam takav osjećaj. Nešto je završilo, znaš, kako bih rekao, nešto je došlo do kraja. I večeras mi se dogodilo to isto.” 

				„Aha”, rekla je Aida. „Razumijem.”

				***

				„Možeš li malo sjesti na klupicu, molim te”, rekla je Aida, „voljela bi malo juriti s kolicima.”

				Bili su u voćnjaku iza studentskog doma. 

				„Mjeri!” rekla je i zaputila se putićem među drveće. Trčala je kao luda i ispred sebe gurala kolica. „Mjeri!” rekla je pošto se nakon prvog kruga malo odmorila, a onda se s djedom opet u kolicima iznova zaputila po voćnjaku. „Mjeri!” rekla je kad se nakon drugog kruga malo odmorila, a onda je sama sjela na kolica i opet pojurila po puteljku. „E, sad sam umorna”, rekla je kada se vratila do klupice s najlošijim vremenom. 

				„Mjeri!” rekao je djed Milivoj. Sjeo je na kolica i ludo potjerao kotače. Kada se vratio do klupice bio je dvanaest sekundi bolji od Aide.

				„To je zato što sam se već prije izmorila”, rekla je Aida.

				„Naravno”, rekao je djed Milivoj.

				„I zato što imaš ruke izvježbane od slikanja.”

				„Osobito zato”, rekao je djed.

				„Mogu li i ja?” začulo se pitanje. Bio je to Jarda.

				„Hej, ti!” rekla je Aida.

				Jarda se samo odnekle stvorio. Istina je da se dječaci često samo pojave, ako je u blizini neka djevojka. Kod sebe je imao pozamašnu vrećicu starih roščića. Osobina je roščića da postanu gumenasti kada su stari.

				Kada se Jarda na kolicima sjurio po voćnjaku, brojala je stvarno brzo kako bi ispalo više sekundi, ali djed Milivoj je gledao na sat.

				„Najbrži!” povikao je Jarda, kada je dojurio do klupice. 

				„Hvalisavac”, rekla je Aida.

				„Kaže se čestitam”, rekao je Jarda. „Pođimo do ribnjaka.”

				„Znaš što sam mislila, da pođemo do ribnjaka”, rekla je Aida.

				„Odlična ideja, znaš da sam i ja to htio predložiti”, rekao je Jarda. 

				***

				Aida i Jarda sjedili su na obali ribnjaka, pravili kuglice od roščića i bacali ih u vodu. Iz vode je izronila ljuskava glava. 

				„Valdštajn, vodeni čovjek”, rekao je Jarda.

				„Znam”, rekla je Aida.

				„Kako znaš?”

				„Rekao mi je kraljević patak.”

				„Kakav kraljević! A, rekao ti je da je kraljević!? Ma to je običan patak koji je naučio govoriti”, rekao je Jarda. 

				Aida ga je pogledala iskosa.

				„Ako ne vjeruješ, mogu ti dati telefonski broj”, rekao je Jarda.

				„Čiji?”

				„Njegov.”

				„Dobro, daj”, rekla je Aida.

				Jarda joj je u ruku utisnuo ceduljicu s telefonskim brojem: „Nazovi ga pa ga pitaj.”

				„Znaš da i hoću”, rekla je Aida.

				Djed je za to vrijeme sjedio ispod šljive i crtao. Da ste mu se nagnuli preko ramena, vidjeli bi da crta baku. Naime, crtao je žensko lice kroz staklo telefonske govornice. Ali lice je bilo bakino.

				Nakon što su Aida i Jarda pobacali u vodu sve što je Jarda imao sa sobom, Jarda je iz džepa izvukao još i jabuku i zavitlao je na sredinu jezera.

				„E to je za Valdštajna”, rekao je.

				Zatim su ustali, Jarda ih je ispratio do studentskog doma, a onda još i do tramvajske stanice.

				„Eto, uživaj i sretan put pa se vidimo još nekad”, rekao je Jarda i pružio Aidi ruku. „I vama svako dobro”, poželio je i djedu.

				***

				„Dobar je taj Jarda”, rekla je Aida kada su sjeli u vlak i vozili se prema kući. 

				Put prema kući prolazi brže nego u odlasku. Ovog je puta prošao brže i zato što su se u kupeu izmjenjivali ljudi, ulazili su i izlazili. Aida je svakoga upitala može li ispričati neku priču iz doba kad je 

			

		

		
			[image: ]
		

		
			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

			
				[image: ]
			

		

	
		
			
				81

			

		

		
			[image: ]
		

		
			
				još bio malen. A onda su si prepričavali doživljaje, a neki su bili posve blesavi. 

				Da je Aida imala bilježnicu, a nije, i da je u nju zapisivala te priče koje je čula, a vjerojatno ne bi, jer nije bila spremna ulagati tolik trud u pisanje, do Ljubljane bi ih se nakupilo za tri-četiri bilježnice. 

				Kada je vlak kroz tunel stigao do Jesenica, bili su već skoro kod kuće.

				Aida je na stanici otvorila prozor kupea kako bi pozdravila Cenu koji je bio rekao da će je čekati na peronu. 

				Ali Cenea na peronu nije bilo.

				„Baš je firma taj Cene”, rekla je Aida. „E jeste zaboravljivi vi muškarci”, dodala je, „dobro je da su žene drukčije.”

				Stavila je ruku u džep. I utihnula.

				„Što je sad?” upitao je djed Milivoj.

				„Ma, ništa”, rekla je Aida.

				„Ništa nije ništa”, rekao je djed.

				„Ništa je ništa”, rekla je Aida. „Ceduljicu s patkovim telefonskim brojem zaboravila sam kod ribnjaka.”

				Zatim su stigli u Ljubljanu.

				Tako je to bilo.

				Da, tako.

				***

				Samo još sekundicu, molim vas. Samo sekundicu.

				Na tren se moramo vratiti do ribnjaka u Pragu.

				Tamo, naime, stoji patak.

				Stoji kod ceduljice s telefonskim brojem.

				„Dovraga! Zašto ljudi ne znaju pospremiti za sobom! ... Čekaj! Stani, stani! ... Ovo nije odbačeno, ovo je zaboravljeno. ... Hm ... Ceduljica s Jardovim telefonskim brojem ... A zašto? ... Nije je ostavio za mene, niti za Valdštajna ... Kome bi je mogao napisati ... Aha, sad znam, onoj curki od jučer ... Da, sigurno je onoj djevojci napisao telefonski broj, Aidi ... Da, Aida ... I što sad? ... Što sad? ... Nek sada ja obletim pola svijeta i pronađem Aidu! Krasno! ... Krasno, moram priznati! ... No, što je, što me gledate? ... Što me tako gledate? Bi li netko od vas želio odnijeti ceduljicu Aidi? Zna li 

				netko gdje ona stanuje? ... No, baš lijepo ... Onda ću ja. Valdštajn, pripazi, molim te, malo na vrapce! Brzo se vraćam.

				I odleti noseći u kljunu telefonski broj. 

				Početna Priča, koja još nije priča

				No, što je, zar još nisi vidio patka u zraku ili što? Nismo mi patci samo pljus, pljus po vodi i ljulj, ljulj na valovima. Neki su od nas i mlažnjaci. Jasno. Ako pilot još nije vidio patka u zraku, to je njegov problem, je li tako? Pogledaj u leksikon! Čak mu se čelo oznojilo. Da se ne zalete, ili što? Što ja znam, možda se toga bojao. Ali ne! Patak gogoljac ima iznimnu navigaciju! Iz-nim-nu! Nettaaaaaa rufinaaaaaaaaa! Fiiiiiiiju! Pored malog aviona. Hej, što se ti tako hvališ tim sendvičem! Da, ti tamo, u prvom redu iza krila. Hajde jedi polakše, nije zdravo za želudac! Ne probavi se, a onda se osoba deblja. A još se i vozi avionom umjesto da leti. A tko će potrošiti kalorije, ha? Vidimo golupčiće! A vas dvoje ste pričljivi. Malo čavrljate? Malo si kratite vrijeme tijekom puta, je li? A što da radiš kad ti daju sjedala zajedno? Ali već se gledate pomalo zaljubljeno, da stvarno. Patku letaču ništa ne promakne. Gledajte se još malo i počet će curiti šećer! Koja sentimentalnost. No, ne kažem ništa, na nebu JEST lijepo, ima sentimenta. 

				Oblaci, pa bistrina, i takve stvari. 

				No nisam se predugo zadržao kod aviona, pilot je bio previše živčan. Fiiiiiiju, skrenuo sam dolje i pa-pa aviončiću!

				No to je bilo već sredinom puta. Možda da radije počnem od početka, jel' da?

			

		

	
		
			[image: ]
		

		
			
				Prva priča

				Nespretno je. JEST nespretno. Moram to reći. Nespretno je ako u kljunu moraš nositi ceduljicu s Jardovim telefonskim brojem dok letiš. Teško je disati. Cedulja u jednom kutu kljuna, a drugim diši. Ostane mala pukotina, tek toliko da u tebe puhne malo zraka. Pa ti sad, molim te, leti!

				Gledam i gledam, patkove oči su naravno oštrije od sokolovih, to se zna, zar ne? No, zna li se? Dobro. Osvrćem se i ugledam ispod sebe na biciklu neku baku, a na prtljažniku nekog unučića. Voze se i pjevaju. Da, naravno, patkov sluh – to se zove supersluh. Ako netko to još nije čuo, neka pogleda u leksikon. Dakle, svojim supersluhom čuo sam kako se dolje između polja voze baka i unuk i pjevaju:

				
					
						»TralalalaLA!

						TrilililiLI!

						Tu se vozim JA

						Tu se voziš TI.

						TralalalaLA!

						TrilililiLI!

						I ovaj bicikL!

						Kako sad juRI«

				Ništa ne kažem, lijepa pjesma, ali tako naglašavati posljednji slog, to je protivno osjećaju za glazbu. Idem dolje. Fiiiiiiiju!

				„Gle, baka, neka ptica leti, dolijeće ka nama”, javio se mali. Ka nama, ka nama! Kakvo ka nama, kaže se k nama.

				„To je patka, gle, baka, patka!” i dalje viče mali.

				Halo, braco, ne vidiš, mulac, da sam ja patak? Moj kljun je crven, onako kao sunce na zapadu, moj kljun je crven kao da se gegam po jantarnome sprudu.

				„Dobar dan, poštovani.” Tako ih pozdravim, pristojnost na prvom mjestu. „Dobar dan, klanjam se.” To kažem i držim ceduljicu pod krilom. Jer ipak je teško govoriti s ceduljom u kljunu. „Milostiva gospođo, čujem da ste vi izuzetna švelja.” Eh, to kažem premda nemam uopće pojma šije li ona uopće. Ali tako nekoga treba osloviti da 

				ga udobrovoljiš, razumiješ? No baka me samo čudno gleda. A klinac samo bleji otvorenih usta. Ti vjerojatno još nisu sreli patka koji govori. Da ne povjeruješ! Što uopće rade u školama? Uče li uopće još ikoga išta? Da, govoreći patak, dobro znana vrsta pataka, zar ne? Pročitaj si u leksikonu!

				„E, baka, Aida mi žiher neće vjerovati da sam vidio patku koja govori!” To je opet rekao klinac. Žiher, žiher! Ne kaže se žiher, nego ziher, sigurno! Pogledaj u leksikon! 

				No ne kažem ništa, jer sam sada ja zinuo. Prvo zato što čujem da poznaje neku Aidu. Onda zato što baki sve to skupa nije nimalo čudno i samo me pita: „Trebaš li neki ruksačić za ovu ceduljicu?” Tako mi je rekla. No, kako zna? Kakao je dokučila da patak letač treba ruksačić za cedulju s telefonskim? Mora da je ona iz nekih bajki, pomislim. Neka dobra vještica koja čita misli.

				A tko je Aida? Gdje je Aida? Kakva je Aida? Ima li nekog djeda koji se uokolo vozi u kolicima? Nema. Ima 

				baku i ta je ovdje. I ima nekog bracu, ovog balavca koji ne zna zatvoriti usta. I ima jednog tatu koji se potuca svijetom jer mu je takav posao. A brat je kod bake jer još ne ide u školu, dok je Aida sama kod kuće jer ide u školu pa mora ići u školu. Je li sve to jasno? Jasno je, jasno je! No što ja imam od toga, budući da to nije ona Aida koju tražim.

				I tako sjednemo na bicikl i sve troje se odvezemo i zapjevamo:

				
					
						»TralalalaLA!

						TrilililiLI!

						Tu se vozim JA

						I vozim se još jedan JA

						Tu se voziš TI.

						TralalalaLA!

						TrilililiLI!

						I ovaj bicikL!

						Kako sad juRI«

				Sašila mi je TAKAV ruksačić! TAKAV! Gotovo sam već odlučio da ću postati patak pismonoša! Naramenice koje idu kroz krila, vrpcu za ispod trbuha i još jednu za ispod vrata, i to s elastikom i mašnicom. Mašnica se vrtjela kao propeler. Od tada sam se u zraku mogao i odmarati Brrrrrrrr, frrrrrrrrr! brujao je stroj sve dok se gumica nije odvila do kraja, a ja sam letio. Zatim opet sâm zamahujem krilima, a mašnica se navija. Patak avion jednopropelerac! A dobio sam i ručak.

			

		

	
		
			[image: ]
		

		
			
				95

			

		

		
			[image: ]
		

		
			
				Druga priča 

				Nisu bili loši, nisu bili loši, baka uopće ne, a nije niti klinac. Pokazao mi je kako se s gornjih vrata skače u sijeno. Up-sa, bum! Padneš i zabiješ se unutra glavom ili nogama, svejedno je jer je mekano. Samo malo bode. Upitao sam ga poznaje li Jardu. Poznavao je samo približno jednoga Jardu, koji nije bio Jarda, nego Jaro, a i taj je praćkom gađao vrapce! Kad ga pronađem, tako ću mu natrljati uši da će ih si dva tjedna hladiti! Samo što sada nemam vremena jer moram tražiti onu pravu Aidu. A poznaje i nekog Jaroslava koji je počešljan na crtu. A moj Jarda NIPOŠTO nije. Nije važno. Da, baka i klinac su u redu, ali ja moram dalje. Ipak sam na putu. I broj čeka, telefon zvoni, a meni se žuri dalje, je li tako?

				Letim, letim i razmišljam, gdje bi moglo biti najviše Aida na hrpi. Aida. Aidika. Aidica. Aidi. Vodenog mu čovjeka bez šapa – upravo tada pogledam dolje, no, letio sam kroz jedan grad, to još nisam rekao, i ugledam ispod sebe ploču s natpisom Majdanova ulica. A jesam li već spomenuo da mi patci imamo 

				oči oštrije od sokolovih? No, ako nisam, pogledaj u leksikon. Vidim dakle: Majdanova ulica. Spuštam se. Zgrada, pa zgrada, pa kuća, pa kuća, pa kuća, pa niz manjih zgrada. Zatim trafika pa autobusna stanica, zatim semafor pa kuće, pa zgrada, pa opet niz manjih zgrada i tako dalje. Treba negdje započeti, kažem si. Pa počnem na početku. Idem od zvona do zvona, od popisa stanara do popisa stanara i tražim: Aida. 

				Ali!

				U ulici nije bilo niti jedne! NITI JEDNE JEDINCATE AIDE! Alenka, Dagmar, Lena, Julija, Viktorija, Azbesta, Frančiška, Barbara, Jerneja, Tanja, Tanjuša, Regina, Cili, Pija, Pia, Kira, Kona, Anastazija, Branka, Stanislava, Eleonora, Gazistana, Petunija, Petra, Zeusa, Žuža, Janja, Jarunka, Jelica, Jelka, Jelisava, Manca, Nina, Nikolina, Akacija, Aksinija, Maja, Darka, Milena, Dragoslava, Dragica, Bogomila, Josipina, Mila, Zofija, Zofka, Marica, Marinka, Matija, Saša, Alekseja, Anevrizma, Anekdota, Svjetlana, Meta ... 

				SVIH je bilo, doslovno SVIH, samo nije bilo Aide.

				Tri sam dana pregledavao popise, tri sam dana spavao pod strehom kod Zlatoustog. Upoznao sam ga, pravi mačak, vegetarijanac. Jede samo miševe koji se hrane bioproizvodima biljnog podrijetla. Ma ne, šalim se. Jede zobene pahuljice i sojine klice i takve stvari. Mogu vam reći da je salata od pahuljica i klica baš super. To nisam nikad jeo. Odlično. Ima jako otmjen stan. Sobu za goste i to. Polica za knjige s putopisima i atlasima. Ne putujem, kaže, ali me zanima kako je po svijetu. Obrazovan mačak, načitan. Navečer bismo se nagnuli nad karte, a ja sam pričao kako svijet izgleda iz zraka. 

				Znaš, volio bih napisati putopis bez fizičkog putovanja, povjerio mi se. A što je, molim te, to fizičko putovanje? To je takvo putovanje kakvo poduzimaš ti, kaže mi. Letiš, hodaš i takve stvari. A ja bih napisao duhovni putopis, takav u kojem bih putovao samo u mašti. Aha. Aha. Kažem ja, iako ne znam jesam li dobro razumio. Pogledat ću u leksikonu. Ili ću malo razmisliti o tome dok budem dalje fizički putovao. Aha, aha. Ponovim još jednom za svaki slučaj. 

				Kod Zlatoustog nam se dogodilo još i ovo. 

				Sjedimo za ručkom. Salata od zobenih pahuljica i sojinih klica. Odlično. Već sam vam rekao, jel' da? Onda čašica Behemotovog vinca, vinara koji je najomiljeniji među mačkama. Divno, uživancija. Na terasici ispred krovnog prozora. Sunce i to. Dolje s ulice čuje se tek nerazgovjetno vikanje. Jedno ljudsko pile trči amo tamo i viče: Aida! Aida! Jesi li ti njen brat ili što? No, tko je sad gdje, gdje su kvočke i pijetlovi da čuvaju svoje mladunce? Nema ih! Jasno. Nepouzdana ljudska perad. Ustanemo, 

				jer znate, mladuncima treba pomagati, čak i odraslima, a kako ne mladuncima! I spustimo se dolje. Što se dogodilo, zašto plačeš i zašto juriš uokolo i tako dalje. Ali ništa. Ne govori ovaj jezik. Aha! Parlevufranse, šprehenzi dojč, parlaj taljano? Valjda nešto od doga da. Zlatousti je poliglot. A što je poliglot? Pogledaj u leksikon. Ne prekidaj me, molim. No, pokazalo se da se radi o obitelji na fizičkom putovanju. Auto im je stao i nije više mogao krenuti. Došli su po njega kamionom. To mora da je odlično. To je vjerojatno slično onome kako sam ja sjeo na bicikl s bakom i vozio se. Ali tata je otišao kamionom, mama je samo skoknula na bankomat kako bi ona i mladunac mogli u hotel gdje će se okupiti. A što je s Aidom? Aida je moja mama. Dobro, onda je sam potraži, ja tražim jednu drugu Aidu. Ćao, ćao. Ne, nisam ipak to rekao. Niti sam to učinio. Mladunac je ipak mladunac, zar ne? Treba mu pomoći. Jedva da se dvaput okrenuo i mame više nigdje nije bilo pa je počeo trčati ulicama i vikati. Lijepa stvar. Treba pričekati, dijete, pričekati! E, da, usput, tamo odmah iza ugla bila je izložba igračaka, jel' da. A kada si se vratio, mame više 

				nije bilo. Da, molim te, gdje ti je glava? Dosta priče. Treba potražiti roditelje.

				Letim zrakom i svojim nadsokolskim očima gledam dolje hoću li vidjeti neku osobu koja trči. Jednu ili dvije. Jer to mogu biti samo mama i tata. E, da, o nadsokolskim očima pataka letača već sam vam pričao, zar ne? Dakle, ja letim, Zlatousti pak dolje šeće s malenim. Ja sam zapravo vrh jednog trokuta. Dodirna točka između zemlje i zemlje. Vidim i jedne i druge, dok se oni međusobno ne vide, važna funkcija, važna.

				Naravno. Bez brige. Našla se mama, našao se tata, pronašli su Zlatoustog s ljudskim piletom. Neću spominjati važnu ulogu koju sam odigrao pri tome. Ne volim se hvaliti. To sam već rekao, je li? Još nisam? E pa sad jesam. 

				Zlatousti je u takvim trenucima miran. Izuzetno buran susret, a on samo stoji i šuti. Ja sam stoik, znaš, kaže. I mislio sam, ako stojiš, onda si stoik. 

				Mersi i danke i gracije tanti auguri molto rikonošento 

				filjo perdito pa trovato molto rikonošento gracije gracije. Pa se onda zagrle tako da je čudo da se nisu ugušili.

				Sì, sì, Zlatousti kaže samo to. I stoji. Stoik, uistinu.

				Kada bih ja bio poliglot, ovo bih im rekao: Draga ljudska peradi! Biste li mogli malo paziti na svoje piliće! No svijet to još nije vidio! Stavite dijete na ramena i onda radite sve drugo! Molim lijepo! Nećete u svakom selu u kojem vam se pokvari auto pronaći poliglota i patka letača koji će rješavati vašu situaciju. Molim lijepo! I ne vičite Aida! Aida! ako ne mislite na pravu Aidu. Onu koju ja tražim. Čovjeku srce iskoči, no, mislim patku zviždaču letaču mlažnjaku, on se uznemiri, i to nešto košta, zar ne? Dobro, dobro. To nisam ni rekao. Ne možeš cijelo vrijeme niti ležati i spavati, jel li tako? A i u redu je kad se nešto događa.

				Eto, takav cirkus nastaje od fizičkih putovanja, reče Zlatousti, kada opet sjednemo na verandicu i pijuckamo Behemotovo vince. 

				Samo ako ne znaš, ako si neuk u vezi s time, dragi moj. Tako sam mu rekao.

				Treća priča

				Gradovi su naporni za letenje. I opasni. Ali patku se fućka za to, kvakće za to. Obletio sam 752 grada ali još nisam pronašao onu pravu Aidu. Nasreću, u gradovima ima kavana, bistroa, bifea i takvih stvari. Ako čovječji ljudi mogu tamo sjediti, zašto ne bi i umorni patak, jel’ da?

				I tako sjedim na nadstrešnici. Ulica poda mnom je živahna, ali ne previše. Odmah sam odabrao jer sam bio umoran. Ako primjećuješ i pripovijedam znatno polakše jer sam umoran. Ispod je bila praonica rublja: Labud. LABUD! Naravno, ljudi nasjedaju, misle da je labud bijel. Pa da će i oprano rublje biti tako bijelo kao labudi. Kako da ne! Prvo: labud nije bijel, nego siv. Pogledaj ga dok je dijete. Bijela boja je samo da se pravi važan pred drugima. Drugo: ne treba sve oprati tako da bude bijelo. Ako pogledaš mene, ja nikako nisam bijel. I, što mi fali? Ništa. Molim. Zato me i ne treba prati na bijelo, hvala lijepa. Baš sam zadovoljan ovakav šaren. Evo već sam se, izgleda, odmorio, govorim energičnije, jel’ 

				da? No, vidim da su tamo garaže. Baš me zanima skladište li rublje tamo. I trgovina. Izgleda da je u blizini i škola jer ljudski pilići hodaju ispod mene s torbicama na ramenima. 

				Čekaj! Čekaj! STANI! Zar nije netko spomenuo Aidu?

				Bio umoran ili odmoran, Aida je Aida! Ali kada sam se osvrnuo, nisam više vidio odakle je došao zvuk. Je li iz lokala ispod mene ili od djece s ulice.

				Oprostite, kažem konobarici, jeste li možda vi spomenuli Aidu? Jeste li čuli tko ju je spomenuo? Onu djevojku koja je s djedom došla u Prag i kod Valdštajnovog ribnjaka zaboravila cedulju s Jardinim telefonskim brojem? Baš sam pristojno upitao. Baš pristojno. Čak sam se malo i naklonio. Ovako. Ali konobarica je samo napravila neki čudan izraz lica: izbuljila je oči, razjapila je usta, ali nije pustila ni glasa. Onda joj je pladanj ispao iz ruke. Čvenk! Plonk! Plank! Sve se razbilo. Kavica je tekla pločnikom. A onda se srušila na stolac. I dobro da je na stolac jer bi se inače 

				sigurno udarila. Ljudi su se osvrnuli, a ja sam prišao stolu za kojem su neki sjedili: silno se i izvrsno ispričavam. Bio sam pažljiv s gospođom konobaricom, ali izgleda ne dovoljno. Poštovani, biste li mi malim pomakom usta mogli naznačiti jesam li točno čuo da je netko izrekao ime Aida, netko tko je išao ulicom ili je sjedio za stolom i pijuckao kavu? Troje me gledalo. Prvo mene, onda jedno drugo. AAAAAAAAAAAAAAA! počeli su vikati i ustajati sa stolaca i nekamo bježati. A kada sam želio još nekoga upitati, vidio sam da nekoliko njih u nesvijesti leži na stolićima i po podu, dok većina nekamo žurno trči. Patak koji govori! Opet, evo! Patak koji govori! To se čulo iz daljine. A što, da šutim? Ako želiš nekoga nešto upitati, moraš govoriti, zar ne? Pogledaj u leksikon. 

				Ako sam se jednom ranije morao pobrinuti za ljudsko pile, sada sam se morao pobrinuti za ljudske kvočke i pijetlove. Tamo ih je bilo nekoliko. Prvo sam ih pošpricao vodom, orosio sam ih. Ništa. Onda sam malo odletio uokolo po pomoć. Po nekoga tko se 

				neće bojati patka koji priča. I pronašao sam ga. Odnosno, pronašao sam je. Jednu liječnicu koja je imala otvoren prozor. Malo niže niz ulicu bio je dom zdravlja. To je bila sreća. Doletim na prozor. Pa se nakašljem. A ona me upita: Da, izvolite, što trebate? Ova se ne čudi. Sva sreća da barem netko na tom svijetu još čita bajke i da zna što je stvarno. Pa joj kažem: Hrpa čovječjih ljudi popadala je. Bi li mogli malo pogledati? Pa je ustala od stola. Bila je potpuno u bijelom. Kao tratinčica. Ipak moram reći da se potrudila. I privela ih k svijesti. Jednog za drugim. Malo su bili izudarani, malo natučeni, malo izgrebani. Išli su za njom kao pačići za mamom, u dom zdravlja kako bi ih previla. 

				Bistroićbifeićkavanica ne može ostati prazna. Tako sam si rekao. Osim toga otvorena je i ne piše da je zatvorena. Onda, salvetu oko vrata. Metlu u krilo i krpu pod noge. Prvo sve spremiti. Ne možeš ni zamisliti što su u stanju napraviti čovječji ljudi kada se nečega prestraše. Potpuno izgube glavu. 

				Tri sam glave pronašao tamo ispod stolova. Da, što gledaš? Tri glave, da. No ubrzo su došli natrag po njih. I sjeli, vidjeli su da nije opasno. 

				Izvolite, čime vas mogu poslužiti?

				Molim vas kavicu. I konjak.

				I tako dalje. 

				Za nekoliko sati već se znalo kakvu slavnu bistroićbifeićkavanicu imamo. Jurili su k nama. Jedva sam ih sve poslužio. Letio sam, doslovno letio od stola do stola. Otada se taj lokal zove KOD GOVOREĆEG PATKA. To sam poslije čuo. 

				A Aida? 

				Patak letač nikada ne gubi nadu. NIKADA. Pronaći ću je prije ili kasnije. To sam si rekao. Naglas.

				Četvrta priča

				Zanš, ona Aida nije bila prava. No bila je ipak neka djevojčica koja je također imala djeda. Ali ona nije bila u Pragu. Kako roditelji mogu biti tako neupućeni da djecu ne vode u Prag? Možeš li si to zamisliti? A gdje je Prag, upitala me. Pogledaj u leksikon.

				Neću reći da sam pomalo gubio nadu, jer jesam. Preletjeti toliko gradova, pronaći toliko Aida, Aidica, Aidki, evo izvoli, probaj sam. 

				A onda još i to.

				Da ne povjeruješ! Ne možeš vjerovati!

				Ležim na kiosku. Grijem se. No, ako pročitaš od početka, vidjet ćeš zašto sam bio posebno umoran. Letio sam ne avionom nego pored aviona, patak letač mlažnjak. Umoriš se, umoriš, to moram reći. A zato što nikako i nikako ne pronalazim Aidu, pomalo gubim nadu, ali ne želim to reći naglas 

				jer će izgledati da gubim nadu. A glavom samo klimam ovamo-onamo, onamo-ovamo. Hladim je. Sabirem misli. Ovamo-onamo, ovamo-onamo. 

				A onda ugledam naslov: VODENI ČOVJEK U RIJECI HUDSON!

				A gdje je rijeka Hudson? Pogledaj u leksikon. Ja znam da je u Americi, u New Yorku. Dobro. Ali na slici je bio Valdštajn! VALDŠTAJN!

				Što ga je tupana spopalo da je krenuo kopati kanal iz ribnjaka uokolo po svijetu!?

				Oprostite, samo ću ovo malo pogledati, kažem trafikantu, no, pročitati. On se ne čudi. Sreća. Izgleda da i on čita bajke.

				Piše: Vodeni čovjek Valdštajn iz Břevnovskog ribnjaka traži patka letača. Vrapci su postali neposlušni. 

				Za boga miloga! Valdštajn me je krenuo tražiti! A uopće se ne zna orijentirati. Taj jednu obalu ribnjaka zamijeni za drugu! Već kada se otišao okupati u Vltavu nije znao treba li se kući vratiti uzvodno ili nizvodno. No, ne kažem, uvijek se vratio. Prije ili kasnije. Trebao si mu reći: Skreni na ovu ruku. Ili: Skreni na onu ruku. Kod njega nije igralo desno i lijevo. I što ću sad ja? ŠTO DA JA SADA RADIM?

			

		

	
		
			[image: ]
		

		
			
				114

			

		

		
			[image: ]
		

		
			
				Da i dalje tražim Aidu ili da idem tog tupana dovući iz Amerike kući?

				Ako je netko u takvim trenucima bez glave, molim lijepo, to je još prihvatljivo. Još je prihvatljivo. Letio sam ovamo-onamo-ovamo. I razmišljao sam tako silno da sam ugledao nepoznati leteći objekt. 

				BUMF! ŠPAK!

				Zaletio sam se u neki papir. Tko pak sad opet pravi smeće po zraku. Zar nemate košare na zemlji? Zar morate sada papire bacati i u zrak, da se mi patci u njih zalijećemo!?

				Oprostite.

				Tako mi je rekao papir. Pogledam. I vidim da nije papir, već neki tata od papira. Otisnut svim mogućim bojama.

				Molim? Kažem.

				Oprostite, ponovi. Aida me slučajno ispustila.

				Aida? Jesam li dobro čuo? Aida? Da to slučajno nije ona Aida koja se s djedom zaputila u Prag i kod ribnjaka zaboravila telefonski broj?

				Nije ta Aida, molim lijepo, kaže, nego je Aida Petra. I nema djeda, ali ima baku.

				Pristojan je bio taj tata od papira. Pristojan. 

				Biste li me mogli, molim lijepo, otpremiti na tlo, natrag k njoj?

				Tako je plaho to rekao da mu ne možeš odbiti. Privučem ga k sebi i zaputimo se. Dobro, odletimo. Držim kljunom tatu od papira za uzicu i letimo.

				FLOK! 

				Što je to sad? ŠTO JE TO SAD? 

				Oprostite, reče.

				Što oprostite!? Zar to danas samo roditelji lete zrakom? Zar nema više mjesta na zemlji? Zar se vi ne bi malo brinuli za svoje ljudske piliće, kako se ne bi oni gubili svuda uokolo? Ne bi li si vi malo opteretili gležnjeve nekim utezima, kako vas ne bi nosilo zrakom?

				Još i to!

				JOŠ I TO!

				ZAR NISAM VAS VIDIO U AVIONU? ZAR NISTE VAS DVOJE BILI ONI? ZAR SE NISTE VAS DVOJE TAKO MILO GLEDALI?

				Onaj drugi roditelj od papira bila je mama od papira. I malčice se zacrvenjela.

				A tata od papira, Aidin, znači od Aide Petre. On se isto zacrvenio.

				Znaš li što to znači? Ne? Pogledaj u leksikon.

				I prije no što su mi uspjeli objasniti gdje bi se moglo pronaći te ljudske piliće koji puštaju roditelje u zrak, začujem ispod sebe dva takva primjerka. Jedan viče: MAMA! Drugi viče: TATA!

				I ugledam jednu Aidu, koja je Aida Petra, tako zaključujem i tako kaže njen lepršajući otac, a onda ugledam i onu pravu Aidu, ONU PRAVU AIDU! Znaš li ti koliko dugo ja letim ovdje uokolo i još malo dalje, kako bih te pronašao, kako bih ti mogao dati onu ceduljicu s Jardovim telefonskim brojem?! Da, sto mu gromova, oprostite ali i patak letač isto se ponekad naljuti, ali ga nešto usto i razveseli i gane. No, suzice nećemo brisati, suzice ne! A vi ste njena mama od papira? Pa kakva je to curka koja sve gubi i zaboravlja i sve ispušta iz ruku?

				Pardon, ne gubi sve, kaže mama od papira. Recimo, djeda u Pragu nije izgubila.

				Imate pravo za to, ne mogu to poreći. Tako potvrdim njeno i letim s oboma, sa svakim u jednoj krilnoj šapi dolje k onima dvjema.

				Zar se tako postupa s roditeljima? Zar ih se samo pusti da lete zrakom? Zar ne znate da se čovjek može prehladiti ako leti zračnom strujom? Zar biste željele da vam se ovo dvoje prehladi? Nisu čak ni primjereno obuveni! Još i to! Prvo ti se prehladi palac na nozi, onda zaraza ide dalje. A onda prehlada. AaaaapCIHA!

				O, patak! viče Aida.

				Kaže se nazdravlje! Slušaš li ti mene uopće!

				Jesi li umoran? Želiš li pojesti nešto? Ideš s nama? Mama će uskoro stići kući, već joj je sletio avion. Nazvala me. Ili da odem k djedu. JAKO će ti se obradovati! 

				E ta curka me uopće ne sluša! Nemoguća je! Ne-mo-gu-ća!

			

		

	
		
			[image: ]
		

		
			
				121

			

		

		
			[image: ]
		

		
			
				Posljednja priča, koja više nije priča

				„No, pogledaj me sada, djede”, reče patak. „Hajde, pogledaj me.”

				Već je dosta dana stanovao na djedovu balkonu, tri mu je već tjedna pripovijedao o svojim doživljajima, kako je tražio Aidu, ali mu je ipak još uvijek svaki dan govorio: No, pogledaj me sada, djede. 

				Djed sjedi na balkonu ispred svoje sobe i smije se.

				„Lijepo sam ti opisao to moje putovanje, jel’ da? Uzbudljivo, jel’da?”

				Patak je jako zadovoljan. Ima pravi stan: od kartona izrezanu i polijepljenu kuću s jednom sobom za goste. I salatu od zobenih pahuljica i sojinih klica, onakvu kakvu pravi Zlatousti.

				Ispod doma za starije u kojemu živi djed, nalazi se novi ribnjak. U njemu stanuje Valdštajn. Iz Amerike se vratio brodom. Nije trebalo ići po njega. Pola ribnjaka je doveo sa sobom. Sve šarane. Nije ih mogao ostaviti. Patak mu je pisao i poslao zemljovid.

				A Jarda? Aida ga je odmah telefonski nazvala i prenijela mu patkovu zapovijed: neka čuva vrapce. Eh, i to ti je teško, rekao je, ima ih ovdje samo još nekoliko, otišli su, a za njima i Valdštajn. (A tako, to su sve zakuhali vrapci!)

				Ali sada je mir s vrapcima. Došli su ovamo iz Amerike zajedno s Valdštajnom i šaranima. Evo ih ovdje ispod, u krošnjama ispod djedove sobe. Patak će još malo ostati na praznicima. Baš se naletio. A na putu do kuće mora se svakako još zaustaviti kod Zlatoustog. Mora provjeriti je li već napisao uvodno poglavlje svojeg duhovnog putopisa. 

				Dok patak uživa s djedom na balkonu, kod ribnjaka sjede Aida i Aida Petra. Djeca koja imaju roditelje 

				od papira obično se sastanu, ako ne prije, onda tada kada ih love zrakom. Mislim roditelje.

				A, da, ovo još moram jasno reći: tata Aide Petre i Aidina mama opet su malo u zraku. Zapravo sve zajedno još malo visi u zraku. Znate li što to znači? Pogledajte u leksikon. 

				No, vratimo se Aidi i Aidi Petri. Ovog trena njih dvije sjede kod novog ribnjaka ispod djedova balkona i ispod krošanja lipa s patkovim vrapcima. Sjede i čavrljaju i bacaju u vodu kuglice od kruha za Valdštajnove šarane. Valdštajn je još uvijek tako umoran od puta da spava. 

				Iza ugla se začuje: 

				„TralalalaLA!

				TrilililiLI!

				Tu se vozim JA

				Tu se voziš TI.

				TralalalaLA!

				TrilililiLI!

				I ovaj bicikL!

				Kako sad juRI”

				„O, dolaze baka i klinac!” uzvikne Aida Petra kada ugleda baku i bracu. Patak još ne zna da su došli, jer on razgovara s djedom na balkonu i danas još nije pošteno protegnuo krila. Ali uskoro će saznati.

				Bicikl zakoči tik ispred ribnjaka. Gotovo da su se baka i klinac zaletjeli u Aidu Petru i Aidu, malo je nedostajalo da ih gurnu u vodu. 

				„Hej, vas dvoje!” poviče Aida Petra. 

				„Nas troje!” začuje se. Iza živice dojuri još jedan bicikl. I nekoliko vrabaca. Ne treba posebno ni spominjati da je na biciklu Jarda.

							Pred vama su zgode pune toplog humora, pomaknutih likova i iskričave mašte na što smo i navikli od Petra Svetine, a opet drukčije, svježe i inovativne. Originalnim ilustracijama ovog puta ih obogaćuju likovi Petre Preželj. Peter Svetina za svoje je književno stvaralaštvo primio više nagrada, a bio je i nominiran za Andersenovu nagradu, najveće međunarodno priznanje na području književnosti za mlade.

							Prvo Aida napravi tatu od papira kako bi njen pravi tata mogao otići na službeni put u Beč, a tata od papira s njom na školski izlet. Onda neka druga Aida vodi djeda na izlet u Prag gdje je jednom davno u telefonskoj govornici zaboravio telefonski broj jako simpatične kolegice Božene. Na put se zbog vrabaca uputi i vodeni čovjek Valdštajn i stigne sve do Amerike. U međuvremenu patak, onaj s očima oštrijim od sokolovih, leti prema našim krajevima. što drugo da i radi, kad je u zraku toliko priča koje samo treba spustiti dolje na zemlju!

NAJPRE] ATDA NAREDT OCKA
12 PAPIRJA, DA GRE NJEN PRAVI OCKA LAHKD NA SLUZBENO POT NA
DUNAJ, OCKA 17 PAPIRTA PA 2 NJO NA SOLSKI T2LET. POTEM NEKA DRUGA
ATDA PELTE DEDKA NA TZLET V PRAGD, KJER JE V TELEFONSKI GOVORILNICL
NEKOE DAVND POZABIL TELEFONSKO STEVILKD SILA SIMPATIENE KOLEGICE
BOTENE. NA POTOVANJE SE ZARADL VRABCEV ODFRAVI TUDI POVODNI MO!
VALDSTAJN, VSE DO AMERTKE PRIDE. MEDTEM PA RACAK, TISTI 7 NADSOKOLJIMI
OCMI, LETT PROTL NASIM KRAJEM, A KAJ HOCE DRUGEGA, CE PA JE TOLIKD
76008 Y ZRAKU, KT JTH JE TREBA SPRAVITL LEPO DOL NA TLA.

PRED VAMI SO PRIGODE, POLNE TOPLEGA HUMORJA, PRISMUKNJENIH LIKOV
IN TSKRIVE DOMISLJLJE, KOT SMO JIH PRL PETRU SVETINT VAJENT, A 20PET
DRUGACNE, SVETE IN INOVATLVNE. T TZVIRNIML TLUSTRACLJAML JIH TOKRAT
BOGATIJO PODOBE PETRE PREZELY. PETER SVETINA JE BLL ZA SVOJE LLTERARND
USTVARJANTE VECKRAT NAGRATEN, NOMINTRAN PA JE BTL TUDT 24 ANDERSENOVD
NAGRADO, NAJVISJE MEDNARODNO PRLZNANJE NA PODROCU

MLADINSKE KNJLIEVNOSTL.

